title: A BIZOTTSÁG (EU) .../... VÉGREHAJTÁSI RENDELETE a 853/2004/EK európai parlamenti és tanácsi rendeletben meghatározott, a Salmonella spp.-re vonatkozó különleges garanciáknak a Dániába irányuló brojlercsirkehúsra (Gallus gallus) való kiterjesztéséről

text:
               A BIZOTTSÁG (EU) .../... VÉGREHAJTÁSI RENDELETE

               (2018.2.28.)

               a 853/2004/EK európai parlamenti és tanácsi rendeletben meghatározott, a Salmonella spp.-re vonatkozó különleges garanciáknak a Dániába irányuló brojlercsirkehúsra (Gallus gallus) való kiterjesztéséről

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre
                  1
                és különösen annak 8. cikke (3) bekezdésének b) pontjára;

               mivel:

               (1)A 853/2004/EK rendelet az állati eredetű élelmiszerek higiéniájára vonatkozó különös szabályokat állapít meg az élelmiszer-vállalkozók számára, bizonyos különleges garanciákat biztosítva a finn és a svéd piacra szánt állati eredetű élelmiszerekre vonatkozóan. Ennek megfelelően azoknak az élelmiszer-vállalkozóknak, akik az említett tagállamokban a rendeletben meghatározott állatok húsát kívánják forgalomba hozni, be kell tartaniuk a szalmonellára vonatkozó bizonyos szabályokat. Ezenkívül az ilyen hússzállítmányokat olyan kereskedelmi okmánynak kell kísérnie, mely tanúsítja, hogy az uniós jogszabályoknak megfelelően mikrobiológiai vizsgálatot végeztek, negatív eredménnyel.

               (2)Ezen túlmenően az 1688/2005/EK bizottsági rendelet
                  2
                részletesen is meghatározza ezeket a különleges garanciákat, előírva az ilyen húsok mintavételére vonatkozó szabályokat, valamint az ilyen minták vizsgálatára szolgáló mikrobiológiai módszereket. A rendelet továbbá egy kereskedelmi okmányt ír elő, amelynek a hússzállítmányokat kell kísérnie.

               (3)A Dán Állategészségügyi és Élelmiszer-ellenőrző Hatóság 2007. október 5-én továbbította a Bizottsághoz arra irányuló kérelmét, hogy a Bizottság a 853/2004/EK rendeletnek megfelelően az ország egész területére vonatkozóan engedélyezze Dánia számára a brojlercsirkehúsban (Gallus gallus) előforduló szalmonellára vonatkozó különleges garanciákat. A kérelemben szerepel a brojlercsirkehúsra (Gallus gallus) vonatkozó dán szalmonella-ellenőrzési program leírása.

               (4)2008. június 18-i ülésén az Élelmiszerlánc- és Állategészségügyi Állandó Bizottság jóváhagyta az „Iránymutatásokat tartalmazó dokumentáció azon minimumkövetelményekről, amelyeket a szalmonella-ellenőrzési programoknak teljesíteniük kell ahhoz, hogy azokat a Gallus gallus húsára és tojására vonatkozó, Svédországra és Finnországra jóváhagyott szalmonella-ellenőrzési programokkal egyenértékűként ismerjék el” című bizottsági szolgálati munkadokumentumot
                  3
                (a továbbiakban: iránymutatásokat tartalmazó dokumentáció).(Guidance document on the minimum requirements for Salmonella control programmes to be recognised equivalent to those approved for Sweden and Finland in respect of meat and eggs of Gallus gallus)

               (5)A brojlercsirkehúsra (Gallus gallus) vonatkozó dán szalmonella-ellenőrzési program a Svédországra és Finnországra jóváhagyottal egyenértékűnek minősül, és megfelel az iránymutatásokat tartalmazó dokumentációnak. A szalmonella előfordulása azonban a dániai, Gallus gallus fajba tartozó baromfiállományokban magasabb volt, mint az iránymutatásokat tartalmazó dokumentációban javasolt felső határérték, ezért nem lehetett egyenértékűnek tekinteni a finnországi és svédországi helyzettel.

               (6)2017. február 6-án a Dán Állategészségügyi és Élelmiszer-ellenőrző Hatóság a 2011–2016-os időszakra vonatkozóan továbbított adatokat a Gallus gallus fajba tartozó tenyészbaromfik, felnőtt baromfik és brojlercsirkék állományaiban és húsában előforduló szalmonellafertőzés gyakoriságáról. A 2015–2016-ra vonatkozó gyakoriság összhangban van az iránymutatásokat tartalmazó dokumentációban meghatározott felső határokkal.

               (7)Ezért a különleges garanciákat a Dániába irányuló brojlercsirkehús-szállítmányokra (Gallus gallus) is ki kell terjeszteni. Ezen túlmenően az 1688/2005/EK rendeletben megállapított, az ilyen hús mintavételezésére, a minták vizsgálatának mikrobiológiai módszereire, valamint a kereskedelmi dokumentumra vonatkozó szabályokat minden ilyen szállítmányra alkalmazni kell.

               (8)Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

               1. cikk

               Dánia felhatalmazást kap arra, hogy a 853/2004/EK rendelet 8. cikkének (2) bekezdésében meghatározott, a Salmonella spp-re vonatkozó különleges garanciákat alkalmazza a rendelet I. mellékletének 1.1. pontjában szereplő meghatározásnak megfelelő brojlercsirkehús (Gallus gallus) Dániába irányuló szállítmányaira.

               2. cikk

               Az 1. cikkben említett hússzállítmányokat az 1688/2005/EK rendelet IV. mellékletében előírt mintának megfelelő kereskedelmi dokumentumnak kell kísérnie.

               3. cikk

               Ez a rendelet az Európai Unió Hivatalos Lapjában való kihirdetését követő huszadik napon lép hatályba.

               Ez a rendelet teljes egészében kötelező és közvetlenül alkalmazandó valamennyi tagállamban.

               Kelt Brüsszelben, -án/-én. 2018.2.28.

                     a Bizottság részéről

                     elnök
                     Jean-Claude JUNCKER

                     (1)

                        HL L 139., 2004.4.30., 55. o.

                     (2)

                        A Bizottság 1688/2005/EK rendelete (2005. október 14.) a Finnországba és Svédországba irányuló bizonyos hús- és tojásszállítmányok szalmonellára vonatkozó különleges garanciája tekintetében a 853/2004/EK európai parlamenti és tanácsi rendelet végrehajtásáról (HL L 271., 2005.10.15., 17. o.).

                     (3)

                  https://ec.europa.eu/food/sites/food/files/safety/docs/biosafety_food-borne-disease_salmonella_guidance_min-req_eggs-poultry-meat.pdf


title: A BIZOTTSÁG (EU) .../... VÉGREHAJTÁSI RENDELETE a Malajziából származó kerékpáralkatrészeknek a Kambodzsában gyártott kerékpárokhoz kumuláció keretében történő felhasználása érdekében az (EU) 2015/2446 felhatalmazáson alapuló rendeletben meghatározott preferenciális származási szabályok tekintetében történő ideiglenes eltéréséről

text:
               A BIZOTTSÁG (EU) .../... VÉGREHAJTÁSI RENDELETE

               (2018.3.8.)

               a Malajziából származó kerékpáralkatrészeknek a Kambodzsában gyártott kerékpárokhoz kumuláció keretében történő felhasználása érdekében az (EU) 2015/2446 felhatalmazáson alapuló rendeletben meghatározott preferenciális származási szabályok tekintetében történő ideiglenes eltéréséről

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre
                  1
                és különösen annak 64. cikke (6) bekezdésére és 66. cikke b) pontjára,

               mivel:

               (1)A 978/2012/EU európai parlamenti és tanácsi rendelettel
                  2
                az Unió általános vámkedvezmény-rendszert (a továbbiakban: GSP) biztosított Kambodzsának. A GSP 2014. január 1-jén vált alkalmazandóvá.

               (2)A 952/2013/EU rendelet a GSP-kedvezményezett országok számára lehetővé teszi bizonyos pontosan meghatározott körülmények esetén és bizonyos áruk vonatkozásában a preferenciális származásra vonatkozó szabályoktól való eltérést. Az (EU) 2015/2446 felhatalmazáson alapuló bizottsági rendelet
                  3
                értelmében a regionális kumuláció ugyanazon regionális csoportban csak azokra az országokra alkalmazható, amelyek az Unióba történő kivitel idején GSP-kedvezményezettek.

               (3)2016. október 13-án Kambodzsa kérelmet nyújtott be a 822/2014/EU bizottsági végrehajtási rendelettel
                  4
                engedélyezett eltérés hároméves meghosszabbítására. Ezen eltérés alapján Kambodzsa a Harmonizált Rendszer 8712 vámtarifaszáma alá tartozó, Kambodzsából az Unióba importált kerékpárok származásának meghatározása érdekében jogosult volt arra, hogy a Malajziából származó alkatrészeket a GSP szerinti regionális kumuláció alapján Kambodzsából származó anyagoknak tekintse annak ellenére, hogy Malajzia nem GSP-kedvezményezett ország.

               (4)Kérelmében Kambodzsa megállapította, hogy kerékpár-iparága jelentős erőfeszítéseket tett annak érdekében, hogy egyre inkább megfeleljen a legkevésbé fejlett országokra vonatkozó uniós származási szabályoknak (lásd az (EU) 2015/2446 felhatalmazáson alapuló bizottsági rendelet 22-03. mellékletét), amelyek értelmében ahhoz, hogy egy terméket a legkevésbé fejlett országból származónak lehessen tekinteni, a gyártás során felhasznált, más országokból importált anyagok aránya nem haladhatja meg a 70 %-ot. Kambodzsa ugyanakkor arra a következtetésre jutott, hogy több időre van szükség ahhoz, hogy a szóban forgó iparág elérje a legkevésbé fejlett országokra vonatkozó uniós származási szabályoknak való maradéktalan megfelelést.

               (5)A Bizottság 2017. február 17-én kelt levelében további információk benyújtására kérte Kambodzsát. Kambodzsa a kérés nyomán 2017. június 15-én benyújtotta válaszát, aminek eredményeképpen kérelmét teljesnek minősítették.

               (6)Válaszában Kambodzsa bemutatta, milyen erőfeszítéseket tett annak érdekében, hogy kerékpár-iparága a további alkatrész-gyártósorok (pl. vázak, festés, hegesztés, abroncsok) felállítására irányuló beruházásoknak köszönhetően önállóvá váljon. Kambodzsa azt is kifejtette, hogy a Kambodzsában létrehozott hozzáadott érték növelése érdekében a gyártókat a helyi beszállítóktól származó kerékpártartozékok és csomagolóanyagok vásárlására ösztönözték. Következésképpen Kambodzsának jelenleg megvan a maga stratégiája arra, miként késztesse a beruházókat arra, hogy a kerékpár-iparág támogatása érdekében ipari klasztereket hozzanak létre a különleges gazdasági övezetekben.

               (7)Kambodzsa hangsúlyozza, hogy hosszabb időre van szükség a kambodzsai kerékpár-iparág lendületének fenntartásához és az új projektek megvalósításához, különösen a más ASEAN-tagállamokkal kapcsolatos azon projektek előmozdítása terén, amelyek a kambodzsai kerékpár-iparág igényeinek kielégítését segítik a kerékpár-alkatrészek minősége és ára tekintetében.

               (8)E kiegészítő információkból úgy tűnik, hogy Kambodzsa mára kielégítő mértékű önállóságot biztosít a kerékpár-iparág számára; a jelentésében bemutatott adatok tanúsága szerint már csak karnyújtásnyira van a származási szabálynak való folyamatos megfelelés, amely szerint a nem az adott országból származó felhasznált anyagok megengedett legnagyobb aránya 70 % lehet. Tekintettel erre a javulásra, nincs szükség tehát sem arra, hogy az eltérés meghosszabbítása nagy mértékű legyen, sem pedig arra, hogy az eltérés hatálya alatt az Unióba importálandó egységek mennyisége nagy legyen. Míg a 2016-ra vonatkozó eltérés 150 000 egységre vonatkozott, ezúttal elegendő lesz 100 000 egységre vonatkozóan támogatást nyújtani Kambodzsa számára iparága autonómiájának megvalósításához.

               (9)Mindazonáltal, amint azt kérelmében Kambodzsa kifejtette, az eltérés teljes mértékű kihasználását befolyásolja az a szezonális jelleg, amely az alkatrészek rendelésének időszakát (október–december) megkülönbözteti attól az időszaktól, amelyben az említett alkatrészeket behozzák a többi országból (a következő év májusától a harmadik év márciusáig). Ezért szükségesnek tűnik, hogy kellően hosszú időszak álljon rendelkezésre ahhoz, hogy Kambodzsa számára az eltérés előnyös legyen. Ugyanezen oknál fogva ez a rendelet az Európai Unió Hivatalos Lapjában való kihirdetésének napján lép hatályba.

               (10)Az eltérés alkalmazásának hatékony ellenőrzése érdekében elő kell írni a kambodzsai hatóságok számára, hogy rendszeresen tájékoztassák a Bizottságot az eltérés keretében kiállított „FORM A” származási bizonyítványok részleteiről.

               (11)Az eltérésnek a Harmonizált Rendszer 8712 vámtarifaszáma alá tartozó minden olyan árura vonatkoznia kell, amelyben felhasználásra kerülnek a Harmonizált Rendszer 8714 vámtarifaszáma alá tartozó, Malajziából származó alkatrészek.

               (12)Az e rendeletben előírt intézkedések összhangban vannak a Vámkódexbizottság véleményével,

               ELFOGADTA EZT A RENDELETET:

               1. cikk

               (1) Az (EU) 2015/2446 rendelet 55. cikke (2) bekezdésének a) pontjától eltérve, Kambodzsa az (EU) 2015/2446 rendelet II. címe 1. fejezetének 2. szakaszával összhangban jogosult regionális kumulációra az Unióba exportálandó, a Harmonizált Rendszer 8712 vámtarifaszáma alá tartozó kerékpárok gyártásához Malajziából származó, a Harmonizált Rendszer 8714 vámtarifaszáma alá tartozó alkatrészek felhasználásakor.

               (2) Az (1) bekezdésben említett alkatrészekre vonatkozó származási igazolásokat az (EU) 2015/2447 bizottsági végrehajtási rendelet
                  5
                II. címe 2. fejezete 2. szakaszának 2. alszakaszával összhangban kell összeállítani.

               2. cikk

               Az 1. cikkben előírt eltérés a Kambodzsából kivitt és az Unión belüli szabad forgalomba bocsátás céljából bejelentett, a Harmonizált Rendszer 8712 vámtarifaszáma alá tartozó árukra alkalmazandó a mellékletében meghatározott mennyiségek erejéig.

               3. cikk

               Az e rendelet mellékletében meghatározott mennyiségeket az (EU) 2015/2447 végrehajtási rendelet 49–54. cikkének megfelelően kell kezelni.

               4. cikk

               A 2. cikkben említett áruk tekintetében a Kambodzsa illetékes hatóságai által kiállított „FORM A” származási bizonyítványok 4. rovatában, illetve a Kambodzsában regisztrált exportőrök által kiállított származásmegjelölő nyilatkozatokban fel kell tüntetni a következő bejegyzést:

               - „Derogation — Commission Implementing Regulation (EU) 2018/…”.

               Kambodzsa illetékes hatóságai minden egyes naptári negyedév esetében az adott naptári negyedévet követő hónap végéig negyedéves kimutatást küldenek a Bizottságnak a 2. cikk szerinti azon árumennyiségekről, amelyekhez „FORM A” származási bizonyítványt állítottak ki, valamint ezeknek a bizonyítványoknak a sorszámáról.

               5. cikk

               Kambodzsa illetékes hatóságai minden szükséges intézkedést megtesznek az 1. és 4. cikknek való megfelelés érdekében, valamint az 1. cikkben említett eltérés pontos végrehajtása és – a malajziai hatóságokkal, valamint az Európai Bizottsággal és az uniós tagállamok vámhatóságaival folytatott – igazgatási együttműködés biztosítása céljából létrehoznak és fenntartanak minden szükséges igazgatási struktúrát és rendszert az (EU) 2015/2447 végrehajtási rendelet II. címe 2. fejezete 2. szakaszának 2. alszakaszában meghatározottak szerint.

               6. cikk

               Ez a rendelet az Európai Unió Hivatalos Lapjában való kihirdetésének napján lép hatályba.

               Ez a rendelet teljes egészében kötelező és közvetlenül alkalmazandó valamennyi tagállamban.

               Kelt Brüsszelben, -án/-én. 2018.3.8.

                     a Bizottság részéről

                     elnök
                     Jean-Claude JUNCKER

                     (1)

                        HL L 269., 2013.10.10., 1. o.

                     (2)

                        Az Európai Parlament és a Tanács 978/2012/EU rendelete (2012. október 25.) az általános tarifális preferenciák rendszerének alkalmazásáról és a 732/2008/EK tanácsi rendelet hatályon kívül helyezéséről (HL L 303., 2012.10.31., 1. o.).

                     (3)

                        A Bizottság (EU) 2015/2446 felhatalmazáson alapuló rendelete (2015. július 28.) a 952/2013/EU európai parlamenti és tanácsi rendeletnek az Uniós Vámkódex egyes rendelkezéseire vonatkozó részletes szabályok tekintetében történő kiegészítéséről (HL L 343., 2015.12.29., 1. o.).

                     (4)

                        A Bizottság 822/2014/EU végrehajtási rendelete (2014. július 28.) a Malajziából származó kerékpáralkatrészeknek a Kambodzsában gyártott kerékpárokhoz kumuláció keretében történő felhasználása érdekében a 2454/93/EGK rendelettől az általános vámkedvezmény-rendszer szerinti származási szabályok tekintetében történő eltérésről (HL L 223., 2014.7.29., 19. o.)

                     (5)

                        A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).

    ---documentbreak---

               HU

               MELLÉKLET

                           Rendelésszám

                           KN-kód

                           Árumegnevezés

                           Időszak

                           Mennyiség (egységekben)

                           09.8094

                           8712

                           Kerékpár (áruszállításra szolgáló tricikli is), motor nélkül

                           2018. xx xx. – 2019. december 31.

                           100 000